Document ID: 32001D0116

Απόφαση της Επιτροπής
της 25ης Ιανουαρίου 2001
που επιτρέπει στην Αυστρία να συνεχίσει τον πειραματισμό νέων οινολογικών πρακτικών
[κοινοποιηθείσα υπό τον αριθμό Ε(2001) 150]
(Το κείμενο στη γερμανική γλώσσα είναι το μόνο αυθεντικό)
(2001/116/ΕΚ)
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
τον κανονισμό (ΕΚ) αριθ. 1493/1999 του Συμβουλίου, της 17ης Μαΐου 1999, για την κοινή οργάνωση της αμπελοοινικής αγοράς(1),
τον κανονισμό (ΕΚ) αριθ. 1622/2000 της Επιτροπής, της 24ης Ιουλίου 2000, για τον καθορισμό ορισμένων λεπτομερειών εφαρμογής του κανονισμού (ΕΚ) αριθ. 1493/1999 για την κοινή οργάνωση της αμπελοοινικής αγοράς, και για την καθιέρωση κοινοτικού κώδικα των οινολογικών πρακτικών και επεξεργασιών(2), και ιδίως το άρθρο 41 παράγραφος 3,
Εκτιμώντας τα ακόλουθα:
(1) Έχει επιτραπεί στην Αυστρία να προβεί σε πειραματικές δοκιμές όσον αφορά τη χρήση οξαλικού οξέος για να μειωθεί η περιεκτικότητα σε ασβέστιο των οίνων, η προσθήκη μετατρυγικού οξέος συγκεντρώσεως 200 mg/l για την τρυγική σταθεροποίηση του οίνου και η χρήση χλωριούχου αργύρου για την εξάλειψη ελαττωμάτων γεύσεως ή οσμής του οίνου.
(2) Η Αυστρία απέστειλε στην Επιτροπή ανακοίνωση όσον αφορά τους πειραματισμούς αυτούς. Η Επιτροπή ενημέρωσε τα κράτη μέλη επί των αποτελεσμάτων των πειραματισμών αυτών.
(3) Η Αυστρία απέστειλε στην Επιτροπή αίτηση παρατάσεως των δοκιμών αυτών για τρία επιπλέον χρόνια, έχοντας υπόψη τα ενδιαφέροντα αποτελέσματα που ελήφθησαν και υπέβαλε τον κατάλληλο φάκελο για να στηρίξει την αίτησή της αυτή.
(4) Η χρήση χλωριούχου αργύρου στους οίνους έχει καταργηθεί από τον κατάλογο των οινολογικών πρακτικών που είναι αποδεκτές σε κοινοτικό επίπεδο από τις 31 Αυγούστου 1979, και δεν ικανοποιεί τους γενικούς όρους που έχουν καθοριστεί στο άρθρο 42 παράγραφος 2 του κανονισμού (ΕΚ) αριθ. 1493/1999. Δεν είναι συνεπώς, σκόπιμο να παραταθεί ο πειραματισμός αυτός ο οποίος μπορεί να δημιουργήσει και κινδύνους για την ανθρώπινη υγεία και το περιβάλλον.
(5) Οι πειραματισμοί αυτοί θα πρέπει ήδη να αφορούν την περίοδο οινοποιήσεως του τρυγητού του 2000.
(6) Οι οίνοι που υφίστανται επεξεργασία με τον τρόπο αυτό καί διατίθενται στην αγορά δεν πρέπει να εμφανίζουν κανένα κίνδυνο για την υγεία των καταναλωτών στις χρησιμοποιούμενες δόσεις, ούτε καμία αλλοίωση της ποιότητας που αναμένει ο καταναλωτής απ' αυτόν τον τύπο προϊόντος.
(7) Οι οίνοι που δεν τηρούν τους όρους που καθορίζονται για τον πειραματισμό δεν δύνανται να αποσυρθούν ή να παραδοθούν για την ανθρώπινη κατανάλωση σύμφωνα με τις διατάξεις του άρθρου 45 του κανονισμού (ΕΚ) αριθ. 1493/1999 και υπόκεινται στους όρους που προβλέπονται στο άρθρο 43 του κανονισμού (ΕΚ) αριθ. 1622/2000.
(8) Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής διαχείρισης οίνων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Επιτρέπεται στην Αυστρία να συνεχίσει έως τις 31 Ιουλίου 2002, με τους όρους που προβλέπονται στο άρθρο 41 του κανονισμού (ΕΚ) αριθ. 1622/2000, πειραματικά τη χρήση των ακολούθων οινολογικών πρακτικών:
- τη χρήση οξαλικού οξέος για την καθίζηση του ασβεστίου, υπό τον όρο ότι η επεξεργασία αυτή δεν οδηγεί σε αύξηση της αρχικής συγκέντρωσης του οξαλικού οξέος στον επεξεργασθέντα οίνο,
- την προσθήκη μετατρυγικού οξέος μέχρις ανωτάτου ορίου 200 mg/l, υπό τον όρο ότι η συνολική ποσότητα του τρυγικού οξέος που υπάρχει στον οίνο δεν οδηγεί σε υπέρβαση της ημερήσιας αποδεκτής δόσης σε ενώσεις του τρυγικού οξέος των 30 mg/kg βάρους και δεν θα σχηματιστεί DL-τρυγικό οξύ στον επεξεργασθέντα οίνο.
Άρθρο 2
Η παρούσα απόφαση απευθύνεται στη Δημοκρατία της Αυστρίας.
Βρυξέλλες, 25 Ιανουαρίου 2001.

Labels: 18
17
15